Opgave 10. Huskeregler som strategi

I tidligere opgaver skulle du skrive en historie og tænke over din måde at være staver på, mens du skrev. Nu har du måske selv opdaget nogle *problemområder*.

Problemområder er de steder, hvor du tit kommer til at lave fejl eller måske skal tænke dig ekstra godt om, fordi reglen ikke er lagret i din langtidshukommelse. Det kan for eksempel være dobbeltkonsonant, nutids-r, endelserne *-ene*/*-ende,* stumme bogstaver eller konsonantforvekslinger. Du kan slå op i dit staveleksikon og få en forklaring på problemområderne. Måske skal din lærer hjælpe dig med at vælge dit eller dine særlige problemområder ud. Du kan også surfe på Dansk Sprognævns hjemmeside og opdage et problemområde, som du gerne vil mestre.

**A. Du skal vælge to-tre problemområder ud. Altså svære staveområder. Du skal nu lave regler med forklaring på problemområdet. Du skal forklare, hvad det går ud på, og vise et eksempel på rigtigt og forkert. Derefter skal du printe arkene, laminere dem og tape dem fast på dit bord. Så har du dem altid, når du kommer i tvivl. Efterhånden vil du kende reglen så godt, at du kan smide dine ark med huskeregler ud. Stavemåden af et problemområde er altså blevet lagret i din langtidshukommelse. I kan også lave et fælles katalog i klassen, som I for eksempel deler på skolens intranet eller på biblioteket, så andre klasser kan få gavn af jeres arbejde.**

**Eksempel med *ad* og *af***

|  |  |
| --- | --- |
| *Illustration 1: Han kørte ad vejen.* | Illustration 2: Han kørte *af* vejen. |